## Sanitat destaca la labor essencial de les matrones en l’atenció integral a la dona en totes les etapes de la seua vida

*** La directora general d’Atenció Hospitalària ha assistit a l’acte commemoratiu de Fi de Residència de la XXVI Promoció de Matrones**

La directora general d’Atenció Hospitalària, Asunción Perales, ha destacat “la labor essencial” de les matrones “en l’atenció integral a la dona en totes les etapes de la seua vida” i la seua capacitat per a “acompanyar, cuidar i empoderar dones i famílies en moments de profunda vulnerabilitat i esperança”. Així s’ha pronunciat en l’acte commemoratiu de Fi de Residència de la XXVI Promoció de Matrones, que ha tingut lloc en l’Hospital Doctor Peset de València.

“El futur de les matrones està ple de reptes i oportunitats”, ha afegit Perales, qui ha considerat “fonamental per a oferir una atenció de qualitat” la integració d’habilitats emocionals i socials en la pràctica diària.

Així, segons Perales, la professió de matrona comporta una alta implicació, “que requerix empatia, resiliència i una profunda vocació de servici. Cada dia, cada gest, cada paraula, té el poder de marcar la diferència en la vida d’una dona i la seua família”, ha subratllat.

En l’acte, la directora general ha tingut paraules d’agraïment per a la Unitat Docent de Matrones, els equips docents, i tutors i tutores, “per la seua dedicació i per formar a noves generacions amb responsabilitat i humanitat”. A més, ha valorat la labor dels hospitals, els centres de salut i els servicis a on s’han dut a terme les pràctiques i que han sigut “escenaris reals” d’aprenentatge, “per obrir les portes i per ensenyar”.

**Guardons XXVI Promoció**

Asunción Perales ha entregat la distinció de la Unitat Docent de Matrones a la millor resident de la Comunitat Valenciana a Joana Rocamora Gilabert, de l’Hospital Universitari de Torrevieja. En l’acte també s’han atorgat altres dos guardons, un del Consell de Col·legis d’Infermeres i Infermers de la Comunitat Valenciana (CECOVA) i un altre de l’Associació de Comares de Torrevieja i Orihuela a residents de l’Hospital La Fe i dels departaments d’Orihuela i Torrevieja respectivament.

El primer dels guardons ha sigut per a l’estudi ‘Experiencia percibida por las mujeres intervenidas de un cáncer ginecológico: estudio con método mixto’, de Carolina Muñoz Morillas, Paula Chermà Fabra, Alicia Díez Rodríguez, Sharay Pérez Almodóvar i Sonia Isabel Pérez Colomer.

Quant a la segona distinció ha correspost a l’estudi ‘Frenotomía en neonatos con anquiloglosia: influencia en el dolor materno y en el mantenimiento de la lactancia materna en los departamentos de salud de Torrevieja y Orihuela’, de Joana Rocamora Gilabert, Eulalia Brando López i Jessica Martínez Frutos.

Fecha: 22/05/2025